**Nagy-korallzátony**

A világ legnagyobb építményét korallpolipok hozták létre.

Egyetlen élőlény sem alkotott olyan hatalmas építményt, mint az Ausztrália északkeleti partjai mentén élő gerinctelen tengeri állatkák, a korallpolipok – igaz, nekik is 25 millió évre volt szükségük hozzá. A Nagy-korallzátony ma több mint 2000 kilométer hosszú.

Az építkezés módja igazán egyszerű. Az apró polipok táplálkozás közben meszet választanak ki, ebből pedig egy csőhöz hasonló, tömör váz képződik. A csövecskék lassacskán korallfalakká állnak össze, s az utóbbiak megsokszorozódása végül zátonyok kialakulásához vezet. A korallzátonyok néhány millió év leforgása alatt több száz méter hosszúra is megnőhetnek.

A Nagy-korallzátony tulajdonképpen 2500 különböző zátonyból áll, ám ezek oly közel helyezkednek el egymáshoz, hogy egy nagyobb hajó képtelen arra, hogy áthaladjon közöttük.

A Nagy-korallzátony nemcsak nagysága, hanem színpompája miatt is egyedülálló. A korall – a zátonyépítő polipok fajától és a zátony korától függően – a legkülönfélébb színárnyalatokban tündököl: az agancskorallok kékben és barnában, a kőkorallok vakító fehérben, a nemes korallok rózsaszínen és mályvaszínben. Lilába játszó meszes algák, foltos virágállatok, sárga gombák és zöld algaszőnyegek tapadnak még a polipok által elhagyott korallzátonyokhoz.

Mindezek és a korallzátony szintén páratlan élővilágának köszönhetően a zoológusok joggal tekintik az örökké változó és folyton növekvő Nagy-korallzátonyt a világ legnagyobb élőlényének.

A *100 csoda öt földrészen. Öt világrész ember alkotta és természeti kincsei* című könyv (Kossuth Kiadó, Budapest, 2001, 190–191. oldal) alapján a szöveget összeállította: Farkasné Nagy Krisztina.